Conville Primêr ontvang hulp | George Herald
Conville Primêr ontvang hulp
Thursday, 12 September 2013, 08:30
Leerlinge by Conville Primêr moet die lekkende water ontduik wanneer dit reën. Foto: Fran Kirsten
GEORGE NUUS - Na aanleiding van die artikel Leerlinge reën nat, in verlede week se publikasie van die George Herald, het Al-Ameen Kafaar, woordvoerder van die Wes-Kaapse departement van vervoer en openbare werke gesê dat sy departement nie daarvan bewus was dat Conville Primêre Skool op die lys van prioriteit skole is, wat onderhoud benodig nie.
Die skool het gekla dat die dakke van vier van die skool se mobiele klaskamers al vir jare lek. Behalwe die lekkasies, is 'n verdere drie klaskamers voorheen deur die Wes-Kaapse departement van onderwys (WKOD) as onbruikbaar beskou.
"Die departement van vervoer en openbare werke het 'n versoek van die WKOD ontvang om die probleme in sekere van die klaska-mers by Conville Primêre Skool, George te ondersoek," verduidelik Kafaar.
Volgens hom het 'n span van die Works Education Facilities die skool besoek en sal 'n voorlopige verslag, sowel as 'n verslag oor gesondheid en veiligheid, voltooi word. "Sekere gebreke en instandhoudingsprioriteite is deur hulle geïdentifiseer," het hy bygevoeg.
Die departement van vervoer en openbare werke is tans in die proses om 'n kostebera-ming te voltooi.